Ministrul Muncii, Lia Olguţa Vasilescu, subliniază că noul contract de muncă adoptat de Guvern – tele-munca – nu reglementează videochat-ul, activitate care rămâne ilegală.

„Îmi pare rău ca stric distracția multora, dar prin tele-munca nu se reglementează videochat-ul care rămâne tot in afara legii. Cei care utilizează mijloace electronice, cum ar fi programatorii, pot lucra de acasa. Poate unii o făceau deja, dar contractul lor de munca abia acum devine legal. Cu certitudine, scutești doua ore de trafic, zilnic, și îți poți dedica mai mult timp familiei. Angajatorul e și el avantajat, fiindca scutește bani de chirie pentru sediu, utilități etc”.

Guvernul a aprobat miercuri proiectul de lege privind munca la distanţă care permite angajatului să îşi desfăşoare activitatea acasă, prin intermediul internetului şi al telefonului, iar angajatorul economiseşte în acest fel bani care ar fi altfel cheltuiţi cu fonduri administrative.

După aprobarea acestui contract, au existat speculaţii conform cărora ar fi reglementat şi videochat-ul ca activitate legală.